Núria Pedrós Ramos, lletrada de la Comissió
La lletrada de la Comissió, exercint les funcions de secretària tècnica suplent per designació de la Presidenta i per aquest Ple, relaciona les reclamacions que han tingut entrada des del Ple que va tenir lloc des del passat 13 d'agost, que són les que els corresponen els números 398/2020 al 420/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
El senyor Josep Mir, ponent de la Proposta de canvi de criteri a seguir per a computar el termini per a presentar reclamacions davant la GAIP, exposa els arguments que justificarien un canvi de criteri de la Comissió, en relació amb el còmput del termini per a presentar reclamacions davant la Comissió, i comenta que, de cara a la següent sessió plenària, prepararà una proposta de modificació del criteri general sobre silenci administratiu, aprovat pel Ple de la Comissió en data 7 de gener de 2016, en relació amb el còmput del termini per resoldre.
El senyor Josep Mir, ponent de la Proposta de resolució d'incident d'execució de la Resolució 430/2020, de 13 d'agost, d'estimació de la Reclamació 352/2020, interposada contra l'Ajuntament de Barcelona, exposa la fonamentació que justifica la concessió de l'ampliació de termini d'execució previst a la Resolució 430/2020, de 13 d'agost.
El senyor Josep Mir, ponent de la Proposta de resolució de correcció d'errades de la Resolució 437/2020, de 13 d'agost, que va estimar la Reclamació 379/2020, interposada contra el CEIP Auró de Terrassa, i el Departament d'Educació de la Generalitat de Catalunya, en el marc de la qual es demanava informació relativa al desglossament i detall de quotes girades a les famílies, exposa que la persona reclamant hauria fet constar a la GAIP una errada en una data de la Resolució esmentada, i un cop posat en coneixement aquest fet, el ponent considera pertinent corregir la data i, per tant, aprovar-ne la correcció d'errades i publicar el text esmentat.
La senyora Elisabet Samarra, ponent de la Proposta de resolució d'estimació parcial de la Reclamació 179/2020 i pèrdua parcial d'objecte, interposada contra l'Àrea Metropolitana de Barcelona, en el marc de la qual es reclama informació sobre circulació i contaminació atmosfèrica a les Zones de Baixes Emissions, raona els elements que justificarien l'estimació parcial de la reclamació i recull els aspectes més destacats de tramitació.
La ponent destaca que atès que la sol·licitud de la qual deriva la Reclamació ja hauria estat resposta en relació amb els punts 3 i 4, tal i com ha al·legat el Departament de Territori i Sostenibilitat de la Generalitat de Catalunya en el marc d'aquest procediment, procedeix declarar la pèrdua d'objecte parcial de la Reclamació, atès que la persona reclamant ja disposa de part de la informació que és objecte de la sol·licitud.
En relació als punts 1 i 2 de la sol·licitud, la ponent de la Proposta considera pertinent estimar parcialment la reclamació, atès que l'Administració reclamada no ha justificat degudament que la informació pendent de lliurament no existeixi o s'estigui elaborant.
Es proposa introduir una esmena per tal de fer una remissió a la Llei 27/2006, de 18 de juliol, per la qual es regulen els drets d'accés a la informació, de participació pública i d'accés a la justícia en matèria de medi ambient (LAIA), que serà incorporada al text definitiu de la resolució.
El senyor Josep Mir, ponent de la Proposta de resolució d'estimació de la Reclamació 220/2020, interposada contra el Departament de Polítiques Digitals i Administracions Públiques de la Generalitat de Catalunya i l'Ajuntament de Barcelona, en el marc de la qual es reclama documentació d'una escola i d'una subestació elèctrica que pot afectar-la, exposa els aspectes més rellevants que han dut a l'estimació del dret de la persona reclamant.
El mateix ponent de la Proposta introduirà una esmena de matisació al text de la resolució definitiva.
La Proposta de resolució de finalització de la Reclamació 329/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament del Prat de Llobregat, en el marc de la qual es reclama còpia del pla econòmic i financer dels exercicis 2016, 2017 i 2018, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada.
Proposta de resolució d'inadmissió parcial i estimació parcial de la Reclamació 335/2020
El senyor Josep Mir, ponent de la proposta de resolució d'inadmissió parcial i estimació parcial de la Reclamació 335/2020, interposada contra l'Ajuntament Barcelona, en el marc de la qual es reclama informació relativa a les mesures per afavorir la participació individual de les persones amb discapacitat, recull els aspectes més destacats de la tramitació d'aquest procediment i destaca que l'Administració reclamada ha lliurat a la persona reclamant informació en un format diferent al demanat, i que aquest fet, justificaria que procedeixi estimar la reclamació.
Assenyala que el canvi de format infringeix l'article 36 LTAIPBG i que és exigible que l'Ajuntament faciliti a la persona reclamant la informació demanada per escrit i per correu postal, tal i com demana.
En relació amb la petició relativa al fet que la sol·licitud sigui resposta per l'alcaldessa de l'Ajuntament de Barcelona, el ponent argumenta que procedeix la inadmissió d'aquesta part de la Reclamació atès que aquesta pretensió no pot emparar-se en el dret d'accés.
La Proposta de resolució d'estimació parcial de la Reclamació 345/2020 i pèrdua parcial d'objecte, de la qual n'és ponent la senyora Elisabet Samarra, interposada contra l'Ajuntament del Prat del Llobregat, en el marc de la qual es reclama la justificació de la contractació de personal interí, recull els aspectes més destacats de la tramitació d'aquesta reclamació.
La ponent assenyala que l'Administració reclamada hauria lliurat part de la informació demanada durant el procediment de reclamació i respecte de la resta d'informació, afegeix que resulta procedent estimar el dret de la persona reclamant a obtenir de l'Administració la documentació que justifiqui la necessitat i la urgència de la contractació de personal interí, en relació amb els expedients de referència i que prèviament a la interposició de la reclamació existís, o bé, a que l'Ajuntament li comuniqui que aquesta informació no existeix.
La Proposta de resolució de finalització de la Reclamació 347/2020 per pèrdua d'objecte, de la qual n'és el ponent el senyor Josep Mir, interposada contra la Corporació Catalana de Mitjans Audiovisuals, en el marc de la qual es reclamen dades sobre retransmissions esportives des de la perspectiva de gènere, recull els aspectes més destacats de la tramitació d'aquesta reclamació que finalitza per la pèrdua sobrevinguda del seu objecte.
D'acord amb l'article 23.1 i 23.2.b) de la Llei 40/2015, d'1 d'octubre, de règim jurídic del sector públic, que estableix el règim d'abstenció de les autoritats i el personal al servei de les administracions, la senyora Elisabet Samarra s'absté d'intervenir en la votació i discussió de la resolució en existir un vincle de parentesc amb l'interessat dins dels llindars establerts pel mateix article 23.2.b).
La Proposta de resolució d'estimació parcial de la Reclamació 365/2020, de la qual n'és el ponent el senyor Josep Mir, interposada contra l'Ajuntament de Tarragona, en el marc de la qual es reclama informació relativa a una actuació de la Guàrdia Urbana, recull els aspectes més destacats que fonamenten l'estimació parcial del dret del reclamant.
El ponent destaca que l'únic límit que ha invocat l'Administració reclamada és el relatiu a la protecció de dades de caràcter personal i, vist que la identitat de les persones afectades no sembla una dada rellevant per a la finalitat de l'accés, considera pertinent dissociar les dades personals i estimar l'accés parcial.
La Proposta de resolució de finalització de la Reclamació 369/2020 per pèrdua d'objecte, de la qual n'és el ponent el senyor Josep Mir, interposada contra l'Ajuntament del Vendrell, en el marc de la qual es reclamen dades sobre unes obres municipals, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha facilitat a la persona reclamant la informació sol·licitada, en el marc d'aquest procediment i, per tant, la discrepància jurídica que es plantejava amb la reclamació s'ha esvaït.
La Proposta d'acord de suspensió de la tramitació de la Reclamació 376/2020, de la qual n'és la ponent la senyora Elisabet Samarra, interposada contra l'Ajuntament de Montgat, en el marc de la qual es reclama documentació existent sobre la investigació de l'incident ocorregut la nit del 25 al 26 d'abril de 2020 al carrer Santa Victòria, exposa que la persona reclamant ha comunicat a la GAIP la interposició d'un recurs de reposició en relació amb la resolució de la sol·licitud d'accés a la informació pública de la qual deriva la Reclamació, i que aquest fet justifica que sigui pertinent suspendre el procediment, per evitar duplicitat d'accions.
S'acorda incorporar per unanimitat a l'ordre del dia la Proposta de resolució d'inadmissió parcial de la Reclamació 418/2020.
La Proposta de resolució d'inadmissió parcial de la Reclamació 418/2020, presentada contra el Departament de la Vicepresidència i d'Economia i Hisenda de la Generalitat de Catalunya, de la qual n'és ponent la senyora Elisabet Samarra, en el marc de la qual es demana un expedient relatiu a un contracte menor, exposa que en el moment en què es presenta la reclamació, no ha expirat encara el termini de trenta dies hàbils de què disposava l'Administració per permetre l'accés a l'expedient de referència, accés estimat per Resolució de 17 de juliol, fet que implica que la reclamació ha estat interposada de forma prematura respecte la informació que resta pendent de lliurament, i que correspongui la seva inadmissió parcial.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial, de la qual, com a secretària suplent, estenc aquesta acta.